ข่าวปลอมเกี่ยวกับโรคโควิด-19 ช่วงการระบาดระลอกใหม่กว่า 80 ล้านเรื่อง
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม (ดีอีเอส) ปฏิบัติหน้าที่ผู้อำนวยการศูนย์ต่อต้านข่าวปลอม เผยแพร่ข้อมูลว่า  ภาพรวมของข่าวปลอมที่ต้องคัดกรองทั้งหมดตั้งแต่วันที่ 1 พฤศจิกายน 2562 จนถึงวันที่ 31 พฤษภาคมปี 2564 มีจำนวนเรื่องทั้งสิ้นเกือบ 130 ล้านเรื่อง โดยผลการดำเนินงานตรวจสอบพบว่า เป็นเรื่องซ้ำซ้อนและมีเรื่องที่ต้องส่งตรวจสอบทั้งหมดเพียง 11,003 เรื่อง แบ่งเป็นข่าวในหมวดหมู่สุขภาพคิดเป็นร้อยละ 54 รองลงมาหมวดหมู่นโยบายรัฐฯ คิดเป็นร้อยละ 42 หมวดหมู่เศรษฐกิจคิดเป็นร้อยละ 3 และหมวดหมู่ภัยพิบัติคิดเป็นร้อยละ 1 ตามลำดับ ทั้งนี้ พบว่ามีข่าวที่ได้รับการตรวจสอบแล้ว 5,756 เรื่อง เป็นข่าวปลอม 2,647 เรื่อง ข่าวบืดเบือน 440 เรื่อง และข่าวจริง 2,677 เรื่อง ขณะที่ ผลสรุปข้อมูลจากการแจ้งเบาะแสและการใช้สื่อโซเชียลมีเดียในโลกออนไลน์เกี่ยวกับสถานการณ์โควิด-19 ในช่วงการระบาดระลอกใหม่ระหว่างวันที่ 25 มกราคม - 31 พฤษภาคม 2564 พบข้อความที่เกี่ยวข้องทั้งหมดจำนวน 83.4 ล้านเรื่อง แต่หลังจากคัดกรองแล้วพบข่าวที่เข้าหลักเกณฑ์ดำเนินการเพียง 7,307 เรื่อง โดยมีข่าวที่ต้องดำเนินการตรวจสอบทั้งหมด 3,583 เรื่อง แบ่งเป็นข่าวเกี่ยวกับหมวดสุขภาพโดยสัดส่วนข่าวปลอมคิดเป็นร้อยละ 66 นโยบายรัฐฯร้อยละ 30 และเศรษฐกิจร้อยละ 4